**ΔΕΛΤΙΟ ΤΥΠΟΥ**

Ο **Δήμος Δάφνης – Υμηττού** στo πλαίσιo του **«Κύκλου Συζητήσεων 2024-2025»** και με αφορμή την συμπλήρωση των 80 χρόνων από τη θυσία των τριών ΕΠΟΝΙΤΩΝ Ηρώων του «Κάστρου του Υμηττού», θα παρουσιάσει το βιβλίο του Ξενοφώντα Φιλέρη **«Οι σαλταδόροι του Βύρωνα».**

Η παρουσίαση θα γίνει στην αίθουσα εκδηλώσεων του πρ. Δημαρχείου Υμηττού, τη **Δευτέρα 4 Νοεμβρίου 2024** και ώρα **8:00 μ.μ.** με **ελεύθερη είσοδο** για το κοινό.

**Από την παρουσίαση στο οπισθόφυλλο του βιβλίου (ο συγγραφέας)**

**«Οι σαλταδόροι του Βύρωνα»**

*Tο 1980 είχα γράψει δώδεκα τραγούδια από τη δράση των σαλταδόρων με τον τίτλο «Ντοκουμέντα». Mερικά από αυτά τα μελοποίησε και τα τραγούδησε ο Γιώργος Zαμπέτας. Αποσπάσματα των τραγουδιών πιστεύω πως θα «φωτίσουν» άμεσα το θέμα του βιβλίου μου, που είναι καθαρά αυτοβιογραφικό.

«Με κυνηγάνε οι καιροί / το δέντρο που μαράθηκε / ο Βύρωνας, η Κατοχή / κι η λευτεριά που χάθηκε».
«Στα χρόνια τα κατοχικά / άφησα στο Παγκράτι / σ' ένα θρανίο σχολικό / τα γράμματ' αμανάτι».
«Μια σιδερένια Μερσεντές / με δυο σημαίες των Eς-Eς».
«Στη Mέρλιν και στην Κοραή / χτυπάνε με ζωνάρια / και πάνω στην Καισαριανή / σκοτώνουν παλικάρια».
«Τρεις φίλοι απ' τον Βύρωνα / με τρύπιο παντελόνι / χωρίς να κάνουν σαματά / κουρσέψαν το καμιόνι».
«Άντε να σαλτάρω / άντε να σαλτάρω / μαύρη κουραμάνα / μάνα να σου πάρω».

Aφιερώνω αυτό το βιβλίο στους πιτσιρικάδες της Αντίστασης, που δεν είχανε ιδέα από σοσιαλισμό. Kι αν τους ρωτούσες ποιος είναι ο Μαρξ κι ο Λένιν, θα σου απαντούσαν: «Είναι οι καινούριοι καουμπόηδες του αμερικάνικου κινηματογράφου!» Υπερβολικό ίσως, αλλά είπαμε: «Κατοχή και κύρος και κλειστό βιβλίο...»*

**Για τον συγγραφέα:**

Ο Ξενοφώντας Φιλέρης υπήρξε ένας από τους αξιόλογους στιχουργούς του ελληνικού τραγουδιού, με μεγάλες επιτυχίες στο ενεργητικό του.

Γεννήθηκε στην Αθήνα στις [16 Μαρτίου](https://www.sansimera.gr/almanac/1603) 1929.

Την παιδική και εφηβική του ηλικία σημάδεψαν έντονα η Κατοχή και ο Εμφύλιος. Δούλεψε στον ελληνικό κινηματογράφο μέχρι το 1970, ως μακιγιέρ, παραγωγός, σκηνοθέτης και σεναριογράφος. Από το 1967 μπήκε ενεργά στην ελληνική δισκογραφία, υπογράφοντας ως στιχουργός περίπου 130 τραγούδια.

Από το 1967 μπήκε ενεργά στην ελληνική δισκογραφία, έχοντας συνεργάτες τον K. Xατζή, τον Γ. Zαμπέτα, τον Δ. Δημητρίου, τον Γ. Kριμιζάκη κ.ά. Έγραψε περίπου 130 τραγούδια.

Τον Οκτώβριο του 2005 κυκλοφόρησε από τις Εκδόσεις Καστανιώτη το βιβλίο του **«Οι σαλταδόροι του Βύρωνα»**, στο οποίο ο συγγραφέας περιγράφει με την αυθεντικότητα που γεννά η αλήθεια, τη δράση των σαλταδόρων στα χρόνια της Κατοχής και του Εμφυλίου, με ιστορίες, βιωμένες και από τον ίδιο στην παιδική και εφηβική του ηλικία.

Μία πρώτη αναφορά στις ιστορίες των σαλταδόρων είχε κάνει ο Φιλέρης μέσα από τους στίχους των τραγουδιών που έγραψε το 1980 με τον τίτλο «Ντοκουμέντα» και μερικά από αυτά μελοποιήθηκαν και τραγουδήθηκαν από τον Γιώργο Ζαμπέτα.

Στην προσωπική του ζωή ήταν νυμφευμένος από το 1970 με την ηθοποιό [Μάρθα Βούρτση](https://www.sansimera.gr/biographies/2725).

Ο Ξενοφώντας Φιλέρης πέθανε στις [13 Οκτωβρίου](https://www.sansimera.gr/almanac/1310) 2014 στην Αθήνα, σε ηλικία 85 ετών.